Убрзо након вести о војном пучу од 27. марта 1941. Влада је мобилисан у Југословенску војску. Налазио се у пуку, који су углавном сачињавали Крајишници и који се налазио у Бачкој, у близини границе са Краљевином Мађарском. Иако је маштао о великим борбама, попут оних на Церу и Колубари, разочарао се одмах након напада на Југославију, 6. априла 1941. јер се његова јединица непрекидно повлачила. Након доласка јединице на Фрушку гору, очекивао је да ће одатле пружити отпор, али је настављено повлачење према Београду. На путу између Инђије и Голубинаца, добили су информацију да је мост на Сави срушен, услед чега је наступило потпуно расуло јединице. Влада је тада са четворицом другова избегао заробљавање и отишао у Ашању. Из војске је донео пушку, коју је сакрио у штали и пиштољ, који је чувао у пећи у спаваћој соби.